KARMINADLE
Tako tu u nos tradycjo była,
że kustowanie to sprawa bob.
Dycki łobiady baba warzyła
i sie niy wstyrkoł do tego chop!
Dzisioj sie czasy ździebko popśnióły,
baby i chopy robióm pospołu.
Tóż baby na chopach wymusiyły,
by wtedy-łowdy podali do stołu.
Jak na mnie przidzie dran na warzynie,
to choby niy wiym jaki dziyń bół,
biera sie gibko za smażynie
i karminadle jadóm na stół.
Na łobiod sóm dobre i do chleba,
kożdy sie skusi na take danie!
Wiela roboty przi nich niy trzeba,
zarozki przepis dóm wóm tu na nie:
„Kup u masarza fónt siekanego,
pomiel łowiynzie z niydzielnyj zupy,
żółtko, cebula dodej do tego
i z mokróm żymłóm wymiyszej dokupy!
Dodej do smaku sól i korzynie,
łobkulej w tartyj żymle i mónce,
potym sie gibko bier za smażynie…
i na talyrze, podwiel gorónce!”
Dzisio na łobiod przichodzóm dzieci,
wiedzóm że na mnie dran na warzynie.
Na karminadle ślinka im leci,
toż gibko biera sie za smażynie
Bernard Śmigała
por_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn kea_Latn bos_Latn szl_Latn szl_Latn pol_Latn bos_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pag_Latn szl_Latn vec_Latn